Morten Bødskov (S), 2012-11-29:
Tak for det, formand.
Jeg vil gerne starte med at understrege, at jeg og regeringen i øvrigt ser med meget stor alvor på de beretninger om afpresning af erhvervsdrivende, som vi har hørt på det seneste.
Vi hverken vil eller kan eller skal acceptere den slags rå og afstumpede kriminalitet mod lovlydige borgere.
Jeg vil gerne understrege, at bekæmpelsen af rocker- og bandekriminaliteten har høj prioritet både for regeringen og for mig som justitsminister.
Og det emne, vi behandler i dag, ligger det regeringen meget på sinde at få sat fokus på; vi tager det endog meget alvorligt.
Det tror jeg også fremgik, da jeg for 4 uger siden gav en redegørelse for selv samme emne i forbindelse med et åbent samråd i Retsudvalget, som hr. Martin Henriksens kollega i Dansk Folkeparti, hr. Peter Skaarup, havde indkaldt mig til.
På det samråd redegjorde jeg detaljeret for dagens emne over for Retsudvalget og dagens to forespørgere.
Jeg vil ridse op, hvad jeg redegjorde for i Retsudvalget om bl.a. politiets viden om afpresning af erhvervsdrivende og indsatsen på området, og jeg vil slutte med et par generelle bemærkninger om indsatsen imod rocker- og bandekriminaliteten.
Til brug for min besvarelse i samrådet for nylig hørte Rigspolitiet udvalgte politikredse om deres viden om sager om afpresning af erhvervsdrivende.
Som jeg sagde ved den lejlighed, altså i samrådet i Retsudvalget, viser det generelle billede, at afpresning af erhvervsdrivende synes at være mest udbredt i København.
Samtidig havde Fyens Politi oplyst, at der i politikredsen alene sås at versere én enkelt sag om afpresning af en restauratør.
Og til brug for min besvarelse i samrådet for ca. 4 uger siden havde Københavns Politi oplyst, at kredsen i 2012 havde identificeret 11 sager om opkrævning eller forsøg på opkrævning af beskyttelsespenge fra erhvervsdrivende.
Jeg redegjorde i den forbindelse for, at Københavns Politi generelt har meget stor fokus på spørgsmål om afpresning af erhvervsdrivende.
F.eks. har politiet på Nørrebro taget initiativ til at uddele såkaldte action cards i de relevante restaurations- og forretningsmiljøer, der fortæller, hvordan man skal forholde sig ved et forsøg på afpresning.
Derudover følger lokalpolitiet op på anmeldelser gennem den såkaldte Din Betjent-ordning og opsøger den forurettede med tilbud om støtte og vejledning.
Jeg skal ikke gentage alle detaljer i dag, men i stedet henvise til min besvarelse af 31. oktober på spørgsmål nr. 1062 fra Retsudvalget.
I besvarelsen er der grundigt redegjort for situationen i København og for Københavns Politis, kan man rolig sige, meget målrettede indsats på området.
I samrådet for nylig redegjorde jeg dernæst for de undersøgelser om omfanget af sager om afpresning og lignende, som flere brancheorganisationer har foretaget blandt sine medlemmer.
Undersøgelserne viste, at mellem 3 og 4 pct. af de pågældende organisationers medlemmer har oplevet afpresning, krav om beskyttelsespenge eller lignende.
Igen vil jeg tillade mig at henvise til min besvarelse af spørgsmål nr. 1062 fra Retsudvalget, hvor der er redegjort nærmere for resultaterne af undersøgelserne.
Mere overordnet vil jeg gerne sige, at hvis man skal forsøge at sammenfatte politiets og branchens erfaringer, er der noget, der tyder på, at afpresning og opkrævning af beskyttelsespenge fra erhvervsdrivende ikke er så udbredt, som man kunne frygte.
Jeg ved da også, at politiet tager anmeldelser i sådanne sager meget alvorligt, ligesom politiet generelt gør en stor indsats mod afpresning i områder, hvor der er mistanke om problemer.
Det gav jeg også udtryk for i forbindelse med samrådet, som vi altså afholdt for nylig.
Som jeg også sagde ved den lejlighed, er der i den forbindelse stor grund til at rose dem, der i den seneste tid har stået frem og fortalt om afpresning.
Det er vigtigt, og det er modigt gjort, og det er jo den eneste vej frem, hvis vi skal have mulighed for at komme det her modbydelige problem til livs.
Helt generelt vil jeg sige, at politiet og anklagemyndigheden yder en stor indsats for bekæmpelse af rocker- og bandekriminaliteten, og tallene på området viser da også, at den massive indsats mod rocker- og bandekriminaliteten bærer frugt, og at det fortsat går den helt rigtige vej.
Det gælder bl.a. den seneste kvartalsvise oversigt over indsatsen mod bandekriminalitet, som blev oversendt til Retsudvalget her den 12. november i år.
Oversigten viser bl.a., at der i løbet af tredje kvartal af 2012 er rejst 455 sigtelser, ligesom 60 personer er blevet varetægtsfængslet.
Jeg vil gerne slutte med at sige, at regeringen som bekendt fra start har lagt afgørende vægt på at fastholde de senere års stramme kurs over for rocker- og bandekriminaliteten.
Det er bl.a. sket med den brede flerårsaftale om politiets og anklagemyndighedens økonomi, som også forespørgernes parti var med til at indgå her sidste efterår.
Som justitsminister er det vigtigt at støtte den massive og meget vigtige indsats på området, og det kan jeg kun håbe at forespørgerne og forespørgernes parti er enige med mig i.
Det handler således om at lægge et massivt pres på de kriminelle bander, så vi kan få sat en stopper for deres modbydelige kriminalitet og den kriminalitet, der udspringer af de miljøer, herunder afpresning, krav om beskyttelsespenge og andre afstumpede metoder.
Jeg er fortsat af den opfattelse, at den målrettede prioritering, hvor vi fastholder den massive indsats på området, er den rigtige, og den agter jeg selvsagt at fastholde.
Tak for ordet.